Ziemeļēršīra

Ziemeļēršīra (angļu: North Ayrshire, skotu gēlu: Siorrachd Àir a Tuath) ir pirmās pakāpes administratīvā iedalījuma vienība (pašvaldības apgabals) Skotijā, Apvienotajā Karalistē. Atrodas Skotijas dienvidrietumu daļā, robežojas ziemeļos ar Inverklaidu, austrumos — ar Renfrūšīru un Austrumēršīru, dienvidos — ar Dienvidēršīru, bet rietumos krastus apskalo Fērtofklaida līcis. Līcī atrodas vairākas apgabalam piederošas salas, no kurām lielākās ir Erana, Lielā un Mazā Kambrijas salas un Holiailenda. Apgabala administratīvais centrs un lielākā pilsēta ir Irvina (34 130 iedzīvotāji), bet citas lielākās pilsētas ir Kilvininga (16 100 iedzīvotāji), Soltkotsa (12 250), Lārgsa (11 030) un Ārdrosana (10 500). Vēsture Administratīvā vienība tagadējās robežās izveidota 1975. gada administratīvajā reformā, kad Stratklaidas reģiona Kaningemas (Cunninghame) distriktā apvienoja Ēršīras grāfistes ziemeļdaļas 9 distriktus ar Bjūtšīras grāfistes trijiem distriktiem. 1996. gada administratīvajā reformā distriktu reorganizēja par Ziemeļēršīras pašvaldības apgabalu. Atsauces Ārējās saites Vikikrātuvē par šo tēmu ir pieejami multivides faili. Skatīt: Ziemeļēršīra. Encyclopædia Britannica raksts (angliski)